विभागीय वर्चस्वमा प्रदेश ५ को यात्रा
बाइसौं राष्ट्रिय महिला भलिबलमा तीन विभागीय टोली र प्रदेश ५ सेमिफाइनल पुगेका छन् । विभागीय टोली त्रिभुवन आर्मी र पुलिस क्लबले बिहीबार दोहोरो जित पाउँदा एपीएफले पनि एक जित पाएको छ । 
बागलुङ — बाइसौं राष्ट्रिय महिला भलिबलमा तीन विभागीय टोली र प्रदेश ५ सेमिफाइनल पुगेका छन् । विभागीय टोली त्रिभुवन आर्मी र पुलिस क्लबले बिहीबार दोहोरो जित पाउँदा एपीएफले पनि एक जित पाएको छ । बिहीबार सम्पन्न खेलमा त्रिभुवन आर्मीले प्रदेश ७ लाई सोझो सेटमा हरायो । आर्मीले २५–६, २५–११, २५–८ को सेटमा विजय पाएको हो । नेपाल पुलिसले प्रदेश ३ विरुद्ध २५–११, २५–७, २५–१३ को सोझो सेटमा विजय प्राप्त गरेको थियो । सशस्त्र प्रहरीको एपीएफले गण्डकी प्रदेशलाई २५–२०, २५–१३, २५–१६ को सोझो सेटमा हराएको थियो । आर्मीले कर्णाली प्रदेशलाई २५–६, २५–२, २५–८ ले रोक्दै दिनको दोस्रो जित हात पारेको थियो ।बिहीबारै गण्डकीले प्रदेश ७ लाई २५–१६, २५–१५, २५–१६ र पुलिसले प्रदेश २ लाई २५–९, २५–६, २५–१० को सेटले हराए । पुलिसको पनि दिनको खेलमा दोस्रो जित हो ।सेमीफाइनल शुक्रबार दिउँसो गलकोट बहुमुखी क्याम्पसको कोर्टमा सुरु हुने जिल्ला भलिबल संघ बागलुङका अध्यक्ष यामबहादुर श्रीसले जानकारी गराएका छन् ।प्रतियोगिताबाट उत्कृष्ट १८ खेलाडी छनोट हुनेछन् । ६ वैकल्पिक खेलाडी पनि छनोट गरेर राष्ट्रिय टिमको बन्द प्रशिक्षणमा राखिने छ । सदरमुकामभन्दा टाढा गरिएको राष्ट्रिय प्रतियोगिताले ग्रामीण क्षेत्रमा खेलकुदको माहौल सिर्जना गर्न सहयोग पुगिरहेको श्रीसले बताए । ‘खेलको विकाससँगै स्थानीय तहलाई बजेट निर्माणमा पनि चासो राख्ने बनाएको छ,’ उनले भने, ‘दर्शकका कारण ग्रामीण क्षेत्रमा पर्यटन प्रवद्र्धनमा वृद्धि भएको छ ।’ ९ टिमका खेलाडी, प्रशिक्षक र पदाधिकारी गरी २ सयभन्दा बढीको सहभागिता छ । युवालाई आर्कषित गर्न खेलमा लगानी बढाउने गलकोट नगरप्रमुख भरत शर्मा गैरेले बताएका छन् । यस प्रतियोगिताका लागि पनि नगरपालिकाले ८ लाख रुपैयाँ बजेट विनियोजन गरेको थियो । 